KOMISIJOS SPRENDIMAS
2005 m. sausio 19 d.
dėl procedūros pagal EB sutarties 81 straipsnį ir EEE susitarimo 53 straipsnio 1 dalį
(byla COMP/C.2/37.214 - Bendras žiniasklaidos teisių pardavimas Vokietijos Bundeslygai)
(pranešta dokumentu Nr. C(2005) 78)
(autentiškas tik tekstas vokiečių kalba)
(Tekstas svarbus EEE)
(2005/396/EB)
Sprendimas yra susijęs su Vokietijos Lygos asociacija (Liga-Fußballverbands e.V.). Procedūros dalykas - centralizuotas teisių pasitelkti žiniasklaidą pardavimas pirmojoje ir antrojoje nacionalinėje vyrų futbolo lygoje (Bundeslyga ir Antroji bundeslyga). Išankstiniame įvertinime Komisija atkreipė dėmesį, kad Lygos asociacijos vykdomas išimtinis komercinio transliavimo teisių pardavimas gali riboti konkurenciją tarp pirmosios ir antrosios lygų klubų ir bendrovių, kaip apibrėžta EB sutarties 81 straipsnyje.
Neatliekant viso bylos tyrimo, laikomasi nuomonės, kad Lygos asociacijos įsipareigojimai tikriausiai leistų konkurenciją lygai parduodant Bundeslygos ir Antrosios bundeslygos teises klubams ir leistų atsirasti naujiems, ypač klubų firminiams, produktams. Įsipareigojimais mažinama būsimų pardavimo sandorių apimtis ir trukmė bei teikiama skaidri ir nediskriminuojanti pardavimo tvarka. Jais lengvinama prieiga prie informacijos turinio televizijos, radijo ir naujosios žiniasklaidos atstovams, užtikrinama, kad daugiau teisių patektų į rinką, ir taip padedama diegti naujoves bei mažinti koncentracijos tendencijas žiniasklaidos rinkose.
Pagal pasiūlytą sprendimą, atsižvelgiant į įsipareigojimus, kuriuos Lygos asociacija prisiėmė atlikus išankstinį įvertinimą ir gavus suinteresuotų trečiųjų šalių pastabas, prieinama prie išvados, kad nėra pagrindo imtis veiksmų, kaip apibrėžta Tarybos reglamento Nr. 1/2003 (1) 9 straipsnio 1 dalyje. Įsipareigojimai yra teisiškai saistantys Lygos asociaciją iki 2009 m. birželio 30 d.
Koncentraciją ribojančios veiklos ir dominuojančių padėčių patariamasis komitetas pateikė palankią nuomonę 2004 m. gruodžio 6 d.